text: Monestir de Santa Maria de Ripoll | Pistes per al nou any
  Pistes per al nou any
  Ara que «14la Paraula s'ha fet carn i ha vingut a habitar entre nosaltres», com ens recorda el pròleg de Joan (Jn 1, 1-18) celebrem les festes de l'encarnació del Verb. Perquè el Nadal no és cosa d'un dia, sinó d'aquell dia que enceta un estil de viure encarnat en la vida de cada dia. Hi ha qui prefereix viure com un esperit en el món, sense tocar de peus a terra i sense prendre's seriosament l'existència en la qual es troba. Aquest no és l'estil del Crist, que ha vingut al món per a compartir la nostra vida humana, a fi que compartim la seva vida divina. En pla de recepta, ofereixo aquí unes pistes poètiques per a enfocar espiritualment millor el nou any, aquest temps nou que Déu crea, per a tu i per a mi.
  Sigues tu mateix. No estiguis tan pendent del que diran de tu. No tinguis enveja ni estiguis gelós de ningú. Si hi ha sentiments ambigus que t'assetgen, digues a la persona afectada: «em fas enveja!» La paraula et guarirà.
  Recorda que Déu alimenta els ocells però no els serveix a la boca.
  Fes en el teu cor un niu càlid per a la pau, des d'on pugui volar a molts llocs i tornant sempre a fer estada en tu. No permetis que ningú et prengui la pau que viu en tu.
  De fet, si et tanques en l'amargor del cor, la felicitat buscarà una altre lloc per viure.
  «La felicitat consisteix en apreciar el que tinc i no desitjar massa el que no tinc.» L. Tolstoi.
  Hi ha persones que, per molt que envelleixin, no perden mai la bellesa, perquè els passa del cos al cor.
  Veure Déu en les persones demana saber veure la part bona que té cadascú.
  «No busco el present d'amor sinó que cerco el mateix amor.» Rabindranath Tagore.
  La fe és un miracle de l'Esperit Sant, a qui només hem de fer que preparar-li el terreny.
  «En una societat com la nostra el testimoni és l'únic que desperta confiança.» Lluís Duch.
  Hi ha silencis que ho diuen tot. Hi ha moltes paraules que no diuen res. Cadascú és esclau de les seves paraules i senyor dels seus silencis.
  «Som soldats derrotats d'una causa invencible.» Pere Casaldàliga.
  En aquesta vida estima, perdona i oblida. Avui és un consell, demà t'ho dirà la vida.
  No t'entestis a ser conegut, sinó a ser algú a qui valgui la pena de conèixer.
  La felicitat no consisteix en trobar la persona apropiada, sinó en ser la persona adequada.
  La felicitat no està en trobar qui et faci feliç sinó en portar felicitat als qui són al teu costat.
  Quan morirem, ens sobraran dues coses: diners i pecats.
  Estranya arriba a ser la persona: no demana de néixer, sovint no sap viure, mai vol morir.
  Els objectes van ser fets per a ser usats. Les persones van ser fetes per a ser estimades. El món va malament perquè les persones són utilitzades i s'estimen els objectes.
  «No hi ha res més poderós, ni més guaridor que la mirada profunda d'aquell que t'estima de veritat. Per això cal construir un món que estigui a l'alçada dels infants.» Jordi Font.
  «El futur, un enigma; el nostre camí s'endinsa en la boira i, malgrat tot, seguim donant-nos al món perquè el Senyor ens espera en la nit amb mil ulls plens de llàgrimes.» L. Espinal.
  A l'engròs ens desfem de la salut; un cop l'hem perduda, la comprem al detall.
  «Un optimista troba sempre una oportunitat en cada calamitat. Un pessimista sempre troba una calamitat en cada oportunitat.» Winston Churchill.
  Veges de trobar una solució per a cada problema i no un problema per a cada solució. I també, mira de formar part de la solució i no part del problema.
  Sobreposa't als moments de dolor, de fracàs, de contradicció, dulcificant les teves reaccions i recorda que la fe mou muntanyes.
  No demanis a la vida allò que no et pot donar.
  Tracta't amb tendresa i dolçor, a tu mateix i als altres.
  Procura evitar els sentiments negatius i no malgastis forces en allò que no val la pena. Hi ha molta gent al món: deixa't estar de la gent tòxica i mira endavant!
  Pensa que mai no havies estat tan gran com ara però que tampoc no seràs mai tan jove.
  Avui és el primer dia de la resta de la teva vida. Ànims i endavant.
  I, per últim, dóna gràcies a Déu perquè, si estàs llegint aquestes línies, és perquè Déu ha decidit que continuarà creant el temps perquè tinguis l'oportunitat de demostrar-li que vols merèixer la salvació que Crist t'ha guanyat, per l'encarnació, passió, mort i resurrecció.
  Inclòs en la guia espiritual de l'any "Les homilies de Ripoll" Demaneu-lo a la recepció del monestir. 972704203